**PRANEŠIMAS ŽINIASKLAIDAI**

**2024 12 12, Vilnius**

**Geriausias Lietuvoje 2024 metų gyvenamosios paskirties projektas – „Parko pakrantė“ Klaipėdoje**

Geriausio Lietuvoje gyvenamosios paskirties projekto apdovanojimas šiais metais keliauja į Klaipėdą. Lietuvos nekilnojamojo turto plėtros asociacijos kartu su Darnios plėtros akademija surengtame konkurse „Už darnią plėtrą“ geriausiu 2024 metų nekilnojamojo turto projektu gyvenamosios paskirties kategorijoje išrinktas kvartalas „Parko pakrantė“, kurį įrengė nekilnojamojo turto plėtros įmonė „Eriadas“.

„Parko pakrantė“ yra pirmasis projektas Klaipėdoje, įkvėpęs gyvybės istorinei, tačiau sovietmečiu apleistai ir industrine paverstai teritorijai. Kokybiškas būstas, istorinė aura ir gamtos artumas per šį unikalų penkių gyvenamųjų namų projektą sugrąžino Klaipėdos miestui Joniškės dvaro teritoriją.

**Nekonkuruoja su gamta ir vietos istorija**

„Lietuvos miestuose yra daug vietų, kurios galėjo išaugti į įdomius gyvenamuosius rajonus, tačiau sovietmečiu buvo suniokotos ir tapusios neprieinamomis pramoninėmis zonomis. Dabar šios teritorijos po truputį atgimsta naujais kvartalais ir yra darniai grąžinamos miestiečiams. Miestų centrai visada traukė žmones. „Parko pakrantę“ ypač vertina gyventojai, kurie supranta vietos istoriją bei unikalumą ir kartu nori kokybiškai gyventi gamtos atokvėpyje“, – kalba UAB „Eriadas“ vadovė Vita Žutautaitė.

Jos teigimu, atsižvelgiant į natūralios gamtos apsuptį, projektuojant „Parko pakrantę“ buvo pasirinkti nuosaikios architektūros ir ramaus silueto pastatai.

„Penkių aukštų tūriai tarp senų medžių ne konkuruoja su gamta, o leidžia jai dominuoti. Tarp pastatų išlaikyti atstumai, o butai suplanuoti taip, kad beveik pro kiekvieno iš jų langus matyti Malūno tvenkinys arba parkas“, – priduria V. Žutautaitė.

Seniausia Malūno parko dalis minima dar nuo XVI amžiaus. Jame augantys brandūs medžiai – buvusio Joniškės dvaro parko palikimas. Per visą parką nutiestas pėsčiųjų ir dviračių takas su gausybe priėjimų prie vandens. „Parko pakrantės“ vystytojai siekė išvengti uždaros, nuo parko lankytojų izoliuotos „nemiestietiškos“ kaimynystės jausmo – kvartalo riba palei tvenkinį žymima šlaiteliu ir retais krūmais.

**Istoriniame pastate bus įrengtas dar vienas gyvenamasis namas**

Jau 2025 metais „Eriadas“ rekonstruos ir vienintelį likusį Joniškės dvaro statinį – sandėlį. Šis ūkinis pastatas įtrauktas į Nekilnojamųjų kultūros vertybių registrą kaip Klaipėdos malūno ir kitų pastatų komplekso dalis.

Buvęs sandėlis bus rekonstruotas į gyvenamosios paskirties pastatą pagal Kultūros vertybių apsaugos departamento reikalavimus paveldo tvarkybos darbų projektu. V. Žutautaitė žada, kad jis taps kvartalo puošmena, darniai įsiliesiančia į „Parko pakrantę“. Rekonstruotame pastate bus įrengta 12 naujų butų per 2 aukštus, su terasomis.

„Rekonstruojant bus išlaikomas aukštis, kiek įmanoma autentiškesnis tūris, dvišlaitė stogo forma. Taip pat išsaugosime išlikusius autentiškus elementus, tokius kaip senųjų pamatų fragmentai bei siena šiaurės vakariniame fasade. Įvertinant istoriją, šiam pastatui bus suteikta atitinkama architektūrinė kalba“, – sako ji.

**Solidi „Bastionų namų“ kaimynystė**

Kaimynystėje „Eriadas“ prikelia dar vieną anksčiau apleistą Klaipėdos industrinę teritoriją. Naujas „Bastionų namų“ projektas kyla už Jono kalnelio, greta Danės upės. Šioje vietoje yra veikęs potašo fabrikas, grūdų perdirbimo įmonė, vėliau tabako fabrikas, o nuo 2000 metų teritorija buvo tuščia ir apleista.

Šiuo metu baigiamas pirmasis „Bastionų namų“ etapas – du nauji A++ klasės gyvenamieji namai, kuriuose dar galima įsigyti butų su daline apdaila. Užbaigti pirmojo „Bastionų namų“ etapo statybas numatoma per kelis ateinančius mėnesius. Iš viso „Bastionų namų“ projekte suplanuoti 6 skirtingą architektūrinę išraišką turintys etapai, kuriuose iškils 15 gyvenamųjų namų.

**Apie UAB „Eriadas“**

UAB „Eriadas“ yra nekilnojamojo turto plėtros įmonė, sėkmingai vystanti įvairių erdvių projektus ir nuo 2003 metų sukaupusi didelę patirtį nekilnojamojo turto plėtojimo, statybų valdymo bei techninės priežiūros srityse. UAB „Eriadas“ yra viena iš didžiausių nekilnojamojo turto vystytojų Lietuvoje ir pirmaujanti statybos valdymo įmonė Vakarų Lietuvoje.

**Kontaktai žiniasklaidai:**

Daiva Selickaitė

„Salve Agency“ projektų direktorė

Mob. +370 686 85 906

El. paštas daiva@salveagency.lt